
Natura difuză a semiozei metaforice a trezit pasiuni vii în lumea oamenilor de 
ştiinţă. Adversarii metaforei consideră că metafora este o piedică în calea cunoaş-
terii şi exprimării ştiinţifice, deoarece  
„contaminează înţelesurile precise şi stabile pe care ştiinţa încearcă să le descopere 
dincolo de cuvintele la care recurge. Această contaminare metaforică compromite inves-
tigaţia ştiinţifică şi integritatea raţionamentului deductiv atât de des folosit în teoriile şi 
explicaţiile ştiinţifice. Deşi metafora poate avea rol euristic în descoperirea ştiinţifică 
timpurie, ştiinţa matură ar trebui să evite cu orice preţ metafora” (Gibbs 1994, p. 170).  
Pe de altă parte, în concepţia partizanilor metaforei, ea este „un ingredient vital al 
gândirii şi comunicării despre lumea observată ştiinţific” (Brown 2003, p. 188). 
Departe de a fi „simple ornamente sau figuri de stil periculoase şi înşelătoare”, me-
taforele sunt elemente constitutive ale cunoaşterii şi exprimării ştiinţifice (Gibbs 
1994, p. 171). 
Divergenţa de puncte de vedere semnalează că, de-a lungul istoriei ştiinţelor, 
metafora a devenit obiectul unui proces de intenţie caracterizat de Umberto Eco 
(1983) drept „scandalul metaforei”.  
„Cercetată în strânsă legătură cu limbajul verbal, metafora devine, fie şi numai 
într-un cadru lingvistic, motiv de scandal pentru că, de fapt, ea este un fenomen semio-
tic permis de aproape toate celelalte sisteme semiotice” (Eco 1983, p. 218).  
Întrucât analiza dosarului compilat de-a lungul vremii în scandalul metaforei se 
află cu mult deasupra intenţiilor prezentării de faţă, ne mărginim, în cele ce urmea-
ză, să ne aplecăm atenţia asupra primului volum al sintezei lui Sextil Puşcariu, 
Limba română. Privire generală, întrucât lucrarea oferă un bogat material ce spri-
jină ideea că metafora este o componentă esenţială a discursului ştiinţific. 
Sextil Puşcariu a fost, după cum însuşi admite, un adept al „stilului ştiinţific co-
lorat” (Puşcariu 1976, p. 10). Pentru a înţelege ce este „stilul ştiinţific colorat” şi, 
mai ales, pentru a afla de ce lingvistul, în calitatea sa de om de ştiinţă, a simţit ne-
voia de a căuta o formulă menită să creeze distanţă faţă de un model discursiv ştiin-
ţific recunoscut şi respectat în epoca redactării volumului Limba română. Privire 
generală, nu avem decât să dăm ascultare următoarei confesiuni:  
„Necunoscându-ţi cetitorii, nu ştii cât de elementar trebuie să fii în expunerile tale şi 
cât trebuie să te restrângi mai ales în întrebuinţarea termenului tehnic, care se impune 
totuşi din cauza scurtimii şi preciziunii sale. Sforţarea intelectuală pe care o cere înţele-
gerea lui poate fi înlesnită prin imagini, analogii şi figuri evocative. Dar, observă cu 

dreptate K. BÜHLER – el însuşi un maestru al stilului ştiinţific colorat –, chiar cele mai 
potrivite imagini, adesea indispensabile pentru o mai bună înţelegere, după ce au adus 
servicii, trebuie înlocuite prin noţiuni” (Puşcariu 1976, p. 10). 
O lectură atentă a fragmentului relevă că stilul ştiinţific colorat pune în tensiu-
nea unei ecuaţii raţionamentul şi imaginea, noţiunea şi figura, termenul tehnic şi 
cuvântul plastic. „Culoarea” este ingredientul expresiv menit să faciliteze înţelege-
rea, adică să moduleze, pentru conştiinţa receptorului, transparenţa noţiunilor şi ter-
menilor cu care operează ştiinţa, să uşureze transferul conceptual şi terminologic 
(să înlesnească „sforţarea intelectuală”) şi să fixeze ideile. Această materializare, în 
şi prin imagine, a abstracţiunilor ştiinţifice pare concepută aidoma mişcărilor de 
flux şi reflux. Revărsarea de culoare este urmată de retragerea apelor discursului în 
matca noţiunilor. Altfel spus, imaginea este raţionalizată. După ce şi-a îndeplinit 
datoriile de ordin expresiv şi ilustrativ, ea trebuie să lase locul raţionamentului. 
Prin plasarea imaginii pe orbita de satelit luminos al raţionamentului, natura obiec-
tivă şi precisă a expunerii ştiinţifice este restaurată. Raţionamentul rămâne cheia de 
boltă a demersului ştiinţific, iar noţiunea, temelie a raţionamentului. Astfel, omul 
de ştiinţă îşi păstrează intactă probitatea, chiar dacă a creat în mod voit impresia că 
se îndepărtează, prin „culoare”, de rigorile tehnice ale stilului ştiinţific. Transpusă 
în termenii stilisticii lui Tudor Vianu o astfel de descriere permite formularea ipo-
tezei că în discursul ştiinţific metafora are caracter tranzitiv. Urmându-l pe Tudor 
Vianu (1968), pentru care orice act de comunicare verbală este alcătuit dintr-un 
nucleu al comunicării şi o zonă expresivă, se poate comenta că, în expunerea 
ştiinţifică, metafora lărgeşte zona expresivă a comunicării, dar nu în detrimentul 
nucleului comunicării, ci în favoarea acestuia. Cu alte cuvinte, metafora nu cono-
tează reflexiv nucleul comunicării, ci îl denotă tranzitiv, astfel încât metafora şti-
inţifică nu dezmărgineşte universul descris de omul de ştiinţă, ci îl plasticizează 
(Blaga 2011, p. 349–354). De altfel, în Estetica sa, Tudor Vianu semnalează că şti-
inţa şi arta configurează moduri distincte de cunoaştere asupra lumii1. Omul de şti-
inţă ordonează fenomenele prin recurs la noţiune, construct esenţial, despovărat de 
elementele individualului, în timp ce artistul caută să dezvăluie lumea graţie indivi-
dualităţii imaginii, construct care nu sacrifică specificul obiectului supus cunoaş-
terii. Prin valorificarea acestei opoziţii între noţiune şi imagine, se poate afirma că 
în opera ştiinţifică a lui Sextil Puşcariu metafora (imaginea) conferă plasticitate, 
adică relief expresiv, consideraţiilor de ordin abstract (noţional). 
 
1 „Ştiinţa nu este altceva decât întreprinderea spiritului care îşi propune să limpezească şi să ordo-
neze icoana confuză a lumii, aşa cum ea apare în mod nemijlocit şi naiv în conştiinţă. [...] Dar pentru 
a obţine o astfel de icoană ordonată a lumii, ştiinţa se hotărăşte la un sacrificiu, şi anume la eliminarea 
caracterului sensibil al lucrurilor, reţinând numai trăsăturile lor esenţiale şi comune. Imaginea este 
astfel înlocuită cu noţiunea abstractă. Dacă ştiinţa ar menţine individualitatea lucrurilor dată în ima-
gine, constituirea claselor şi legilor generale ar deveni imposibilă. [...] Arta nu lucrează cu noţiuni, ci 
cu imagini. Chiar atunci când ea trebuie să folosească noţiuni, ca de pildă în literatură, ele nu sunt 
decât simple materiale, care prin felul în care sunt compuse ajunge să reconstituiască o imagine indi-
viduală. Se poate spune în adevăr că arta rămâne în toate împrejurările ordonarea lumii ca imagine” 
(Vianu 2010, p. 120–121). 

Consideraţiile lui Puşcariu asupra raportului raţionament – imagine prezintă im-
portanţă sub cel puţin trei aspecte. În primul rând, este impusă ideea că, în ştiinţă, 
plasticitatea exprimării nu ţine de sfera raţionamentului, ci de planul argumentului 
retoric. În al doilea rând, se subliniază că, în discursul ştiinţific, retorica imaginii 
are resorturi de ordin cognitiv, întrucât se înlesneşte „sforţarea intelectuală” şi ex-
plicativ, deoarece „colorarea” contribuie la înţelegerea abstracţiunilor. În sfârşit, 
este accentuat caracterul deliberat, voluntar, al recursului la imagine. „Datoria lin-
gvistului” – comentează S. Puşcariu (1976, p. 9) înainte de a problematiza rolul 
imaginii în expunerea ştiinţifică – „este să apropie din nou, printr-o prezentare plă-
cută şi limpede, pe cetitor de problemele lingvistice”. Limpede este atributul raţio-
nalităţii, plăcut este atributul figurativităţii. 
Printre rânduri se simte suflul unui mod inovator de a concepe condiţia imaginii 
în discursul ştiinţific, prin profilarea unui statut diferit al imaginii faţă de cel fixat 
în paradigma de la finele veacului al XIX-lea. Tehnicismului promovat de Şcoala 
Neogramatică în care, de altfel, s-a format, Sextil Puşcariu îi opune, la nivelul 
tehnicii de expunere ştiinţifică, un imagism viu şi colorat. Dovezile îndepărtării re-
torice de canoanele „stilului ştiinţific” impus de neogramatici le aflăm, în Limba 
română, aproape în fiecare pagină. Amintim, pentru ilustrare, o secvenţă memora-
bilă pentru forţa ei imagistică şi emblematică pentru fineţea de spirit a autorului:  
„Cei ce am crescut la şcoala neogramatică ne-am deprins să admirăm prea mult 
unitatea limbii şi regularitatea ce o stăpâneşte. Ne-ar plăcea s-o lăsăm să treacă pe di-
naintea ochilor noştri ca pe o trupă de soldaţi disciplinaţi. Atlasele lingvistice ne in-
troduc acum în curtea cazărmii, unde vedem şi sforţările îndelungate ale comandanţilor 
de a introduce disciplina şi unde asistăm la mişcările greşite ale soldaţilor. Lingvistul nu 
trebuie să se mulţumească cu spectacolul edificator al defilării, ci trebuie să cunoască şi 
ceea ce s-a petrecut înainte ca unitatea relativă a limbii comune să fi fost atinsă, să cu-
noască şi încercările continue ale omului de a pune graiul său în consonanţă cu limba 
colectivităţii; el trebuie să treacă pe la cazarmă, unde există sancţiuni pentru cei nedis-
ciplinaţi” (Puşcariu 1976, p. 30). 
A concepe cercetarea limbii în termenii defilării militare şi ai vieţii de cazarmă 
este, fără îndoială, un artificiu retoric ingenios pentru a dezbate chestiunile de fond 
ale ştiinţei limbii, atât cele de ordin teoretic, precum schimbarea în limbă sau opo-
ziţia limbă-vorbire, redată ca şir de contraste (unitate/regularitate – diversitate/ire-
gularitate), cât şi cele de ordin metodologic, precum deosebirile între inspecţiile 
sistematice comandate de generalii neogramatici şi instrucţiile de teren suprave-
gheate de comandanţii geografiei lingvistice.  
Complexul de corespondenţe menite să întreţină tensiunea noţiune – figură asi-
gură coeziunea conceptuală şi semantică a expunerii. Cititorul face cu uşurinţă aso-
cierile: LINGVISTUL este aidoma unui COMANDANT, LIMBA asemenea unei TRUPE 
MILITARE, UNITĂŢILE LIMBII sunt precum SOLDAŢII, modificarea lingvistică este 
semn de INDISCIPLINĂ, CAZARMA este LOCUL în care apar modificările, iar SCHIM-
BAREA ÎN LIMBĂ este SANCŢIUNEA primită de soldaţii indisciplinaţi. Exemplul con-

firmă observaţia că prin mijlocirea metaforei ştiinţifice se „stabilesc corespondenţe 
sistematice între două domenii noţionale” (Herrman 2013, p. 39), LIMBĂ şi 
INSTRUCŢIE MILITARĂ în cazul de faţă.  
Fără a ştirbi ingeniozitatea retorică a lingvistului, se cuvine totuşi să arătăm că 
metaforele militare fac de multă vreme parte din arsenalul argumentativ al oame-
nilor de ştiinţă.  
Într-un prim plan de relevanţă, pertinenţa retorică a metaforelor militare trebuie 
pusă în legătură cu deprinderea umană de a imagina disputele verbale ca nişte con-
fruntări armate (Lakoff–Johnson 2003, p. 5). În vorbirea cotidiană, metafora con-
ceptuală DISPUTA E O LUPTĂ este curent pusă în scenă prin reflectări figurate di-
verse. COMBATANŢII se înarmează cu idei şi cu vorbe. Ei atacă POZIŢIA discursivă 
a celuilalt sau îşi apară propria poziţie, folosind STRATEGII DE ATAC sau de APĂ-
RARE.  
Potenţialul polemic al discursului ştiinţific favorizează actualizarea conceptua-
lizării DISPUTA E O LUPTĂ. În definitiv, SAVANTUL este un COMBATANT2 care por-
neşte o CAMPANIE3 împotriva unui ADVERSAR. ARMELE4 sale sunt ideile şi limba-
jul. Pentru a câştiga LUPTA5, omul de ştiinţă trebuie să se afle într-o continuă per-
fecţionare:  
„Farmecul cercetării ştiinţifice nu-l dă  a f l a r e a,  c i  c ă u t a r e a  luminei, iar 
străduinţa noastră de fiecare clipă trebuie să fie perfecţionarea armelor cu care 
combatem întunerecul [subl. n.]” (Puşcariu 1976, p. 3–4).  
Într-un al doilea plan de relevanţă, conceptualizări de tipul DISPUTA E O LUPTĂ 
trebuie corelate, în retorica discursului ştiinţific, cu scheme imagistice, scenarii 
cognitive şi modele teoretice impuse de pionierii ştiinţei. De exemplu, savanţii se-
colului al XIX-lea, precum naturalistul Charles Darwin, au avut contribuţii capitale 
la impunerea şi conservarea în imaginarul ştiinţific modern a unor reliefări simbo-
lice emblematice, precum lupta pentru existenţă. În timp, conceptualizări precum 
VIAŢA E O LUPTĂ sau VIAŢA E O COMPETIŢIE (O CURSĂ) (Al-Zahrani 2007) au fost 
preluate şi prelucrate de alte generaţii de specialişti în ştiinţele naturale sau au fost 
adoptate şi adaptate specificului altor discipline mai mult sau mai puţin îndepărtate 
de aria ştiinţifică în care îşi are originea un anumit edificiu conceptual (Baldwin 
1909). Notând că circulaţia noţiunilor şi termenilor de la o ştiinţă la alta este o rea-
 
2 „Titu Maiorescu, luptătorul cel mai bine înarmat împotriva şcoalei latiniste [subl. n.], îndreptân-
du-se împotriva uşurinţei cu care era adoptat neologismul, devenea el însuşi purist” (Puşcariu 1976, 
p. 389). 
3 „Împotriva întrebuinţării excesive şi neîngrădite de nici un scrupul tradiţionalist a neologismului 
în zilele noastre [...] s-au ridicat iarăşi glasuri mai mult sau mai puţin competente care au pornit o 
campanie antineologistă în presă şi prin broşuri” (Puşcariu 1976, p. 392). 
4 „Cu cât un lingvist are cunoştinţe fonetice mai ample, cu atât e mai bine înarmat [subl. n.]” 
(Puşcariu 1976, p. 60). 
5 „[...] spre a pătrunde în tainele limbii, nu trebuie să ne înarmăm cu tehnica logicianului şi cu 
mijloacele de investigaţie pe care ni le pune la dispoziţie psihologia [subl. n.], ci să încercăm să ne 
transpunem în mentalitatea subiectului vorbitor” (Puşcariu 1976, p. 127–128). 

litate incontestabilă, e important să observăm că în această mare trecere cuvintele şi 
ideile pot primi, prin metaforizare, alte identităţi. Se poate, deci, discuta despre 
existenţa a două tipuri de capital metaforic vehiculat în ştiinţă. Avem, pe de o par-
te, metafore care tind să se generalizeze şi, pe de altă parte, metafore particulare, 
specifice unui autor, unei şcoli de gândire ştiinţifică sau unor grupuri de ştiinţe.  
Metaforele generale formează un bazin comun exploatat, în diverse grade, în 
toate ştiinţele. Datorită vechimii şi statorniciei lor, astfel de metaforizări tind să se 
convenţionalizeze (Gibbs 1994, p. 173) şi devin parte constitutivă a cunoaşterii şi 
comunicării ştiinţifice. Din această clasă fac parte orchestraţii metaforice foarte 
complexe, precum metafora organismului sau metafora mecanismului, ambele cu 
rădăcini în gândirea antică şi cu irizări deosebite de la o epocă la alta. Când Sextil 
Puşcariu vorbeşte despre organismul limbii6 sau despre lupta cuvintelor pentru 
existenţă7, lingvistul valorifică, pe de o parte, în tradiţia retorică a discursului ştiin-
ţific din veacul de aur al istorismului şi organicismului lingvistic, strălucit repre-
zentat de savanţi precum Wilhelm von Humboldt sau Friedrich Schlegel 
(Morpurgo Davies 1998, p. 83 şi urm.), şi, pe de altă parte, exploatează achiziţiile 
naturalismului lingvistic, ivite din matca evoluţionismului darwinian. De altfel, în 
literatura de specialitate a fost deja remarcat că Ch. Darwin însuşi recurge la analo-
gia organism viu = organism lingvistic – „Dar, de fapt, o rasă, ca şi dialectele unei 
limbi, nu prea poate avea o origine distinctă” (Darwin 1909, p. 53) –, preluând, din 
necesităţi retorice, unele din matricele conceptual-terminologice ale fondatorilor 
lingvisticii comparativ-istorice, spre a le fructifica în apărarea tezei evoluţiei (Alter 
1999). Prin August Schleicher, concepţia lui Darwin este aşezată la temelia natura-
lismului lingvistic
8
 şi se suprapune peste concepţia organicistă, de factură romanti-
că, a părinţilor lingvisticii comparativ-istorice. 
Deşi formulări de tipul 
„Limbile sunt organisme naturale; ele nu au fost niciodată supuse voinţei omului, au 
crescut şi s-au dezvoltat după legi determinate, au îmbătrânit şi au murit. Ca atare, ele se 
supun aceloraşi fenomene pe care le cuprindem sub numele de «viaţă». Drept urmare, 
ştiinţa limbii este o ştiinţă naturală, iar metodele ei sunt în genere aceleaşi ca ale oricărei 
ştiinţe naturale” (Schleicher 1869, p. 21–22) 
au fost ulterior demise, iar „concepţia de organism viu pe care o aveau unii despre 
limbă” a fost discreditată („Azi nu mai sunt mulţi care să creadă acest lucru” – 
 
6 „Îmbogăţirea normală a limbii se face prin valorizarea elementelor vechi, printr-o necurmată 
împrospătare a celulelor din organismul viu al limbii [subl. n.]” (Puşcariu 1976, p. 398). 
7 „[...] de cele mai multe ori lupta pe viaţă şi pe moarte [subl. n.] se dă între cuvintele vechi şi 
cele nouă” (Puşcariu 1976, p. 194); „Alteori – ca în cazul lui faţă şi obraz – lupta între cei doi termeni 
e în plină desfăşurare” (Puşcariu 1976, p. 275); „De la slavii de sud ne-a venit şi gleznă (harta 9), gât 
(harta 7) şi probabil şi burtă (harta 8), care se luptă [subl. n.] încă cu vechiul pântece chiar în 
Muntenia, provincia care formează aria lui de răspândire” (Puşcariu 1976, p. 347). 
8 Die Darwinsche Theorie und die Sprachwissenschaft, Weimar, H. Boehlau, 1863. Am consultat 
versiunea în limba engleză a lucrării, din 1869. Merită reţinută, cu titlu de exemplu, teza potrivit 
căreia „Regulile pe care Darwin le-a stabilit cu privire la speciile de animale şi de plante se aplică şi 
organismelor limbilor, adică în ceea ce priveşte trăsăturile lor principale” (Schleicher 1869, p. 30). 

Puşcariu 1976, p. 104), zestrea metaforică lăsată moştenire de către înaintaşi pare a 
prevala asupra adevărului ultim căutat de omul de ştiinţă. Altfel spus, „noţiunile 
teoretice născute metaforic supravieţuiesc adesea dispariţiei teoriilor care le-au ge-
nerat” (Pulaczewska 1999, p.171). Din acest punct de vedere, comentariul lui 
Sextil Puşcariu este lipsit de echivoc şi prefigurează constatările actuale:  
„vedem că în mod fatal numirea introdusă de filolog se întemeiază pe o metaforă şi 
implică, deci, o idee preconcepută” (ibidem). 
Aşadar, metafora este constitutivă abstracţiunilor ştiinţifice şi poate supravieţui 
teoriei din care s-a ivit. Calitatea ei de „catalizator al înţelegerii” şi capacitatea ei 
„de a transpune chestiuni dificile într-un cadru plauzibil şi concis” (Buss/Jost 2002/ 
2006, p. 13) înlesnesc insinuarea în turnul de fildeş al abstracţiunilor ştiinţei. 
Originile domeniului metaforic al mecanicităţii sunt identificate de unii cercetă-
tori (Pulaczewska 1999, p. 163) în cântul al V-lea al poemului De rerum natura al 
poetului latin Lucretius. În fizică mai ales, metafora lumii ca mecanism, „machina 
mundi”, a cunoscut particularizări specifice fiecărei epoci culturale, dar cu substrat 
comun: atât comportamentul raţional al fiinţei umane, cât şi manifestările cosmice 
pot fi puse în ecuaţie cu funcţionarea unui mecanism (ibidem).  
Fie că se ia ca reper metafora mecanismului de ceas (secolele XVI–XVIII), me-
tafora maşinii (secolele XIX–XX) sau metafora computerului (secolele XX–XXI), 
ceea ce atrage atenţia asupra acestui model de explicare a alcătuirii lumii este strân-
sa legătură cu modelul organicist. Mecanismul este un analogon al fiinţelor vii. 
Unii cercetători plasează ascuţirea concurenţei dintre cele două modele metaforice 
în veacul al XVII-lea, odată cu dezvoltarea cartezianismului (Ruse 2005), însă alţi 
autori (Reeves 2005, p. 26) notează că imaginarea lumii ca mecanism, nu ca orga-
nism, fusese deja explicit formulată în scrierile astronomului Johanes Kepler. 
În marea lingvistică a secolului al XIX-lea, tensiunea conceptuală dintre ORGA-
NISM şi MECANISM oscilează între preeminenţa organicităţii, aspect ilustrat de vizi-
unea lui Wilhelm von Humboldt
9
 asupra limbii, şi prevalenţa axării pe observarea 
mecanismelor lingvistice, aspect ilustrat de contribuţiile fondatorilor Şcolii Neo-
gramatice
10
. Emergenţa structuralismului lingvistic coincide cu trecerea într-un con 
de umbră a modelului organicist, revitalizat însă, în lingvistica contemporană, dar 
de pe poziţiile ideologice ale evoluţionismului, nu ale ideologiei romantice, aşa 
cum se întâmpla la începutul secolului al XIX-lea. 
Citindu-l pe S. Puşcariu, surprindem atât deprinderea îndelung exersată de a 
examina procesualitatea mecanismelor lingvistice, cât şi verva de a plasticiza reto-
ric funcţionarea lor. În primul caz, discursul e tehnic, demonstrativ şi priveşte ac-
 
9 E. Cassirer (2008, p. 111) comentează că prin fuziunea ideii de formă organică cu ideea de tota-
litate a ajuns Wilhelm von Humboldt la concepţia sa filosofică despre lume. 
10 „Mecanismul vorbirii umane are un dublu aspect, mental şi fizic. Ţelul principal al lingvistului 
comparativist este de a căută să aibă o înţelegere clară a acestui mecanism. Numai pe baza unei înţe-
legeri cât mai exacte a organizării şi modului de operare a acestui mecanism psihofizic el îşi poate forma 
o idee asupra a ceea ce posibil în limbă în general” (Osthoff–Brugmann 1878, în Lehmann 1967, p. 214). 

ţiunea mecanismelor limbii, considerate în interioritatea lor. În cel de-al doilea caz, 
discursul e imagistic, argumentativ şi priveşte spectacolul acţiunii lor11. 
Metaforele particulare sunt constructe specifice anumitor autori, anumitor şcoli 
de gândire sau anumitor grupuri de ştiinţe. Relativa lor individualitate legitimează 
presupunerea că, la origine, metaforele generale au fost metafore „de autor”, deve-
nite, cu timpul, metafore «implicite» (vezi Slave 1991, p. 11–12), depozitate în 
bazinul comun şi conservate în patrimoniul conceptual şi denominativ al ştiinţelor. 
Prin contrast, metaforele particulare sunt «explicite» în sensul că prestigiul şi perti-
nenţa lor depind de un complex de factori precum autoritatea, influenţa şi conside-
raţia de care se bucură cercetătorul în sânul comunităţii ştiinţifice, dar şi gradul de 
stabilitate sau de inerţie terminologică dintr-o anumită disciplină, în acord cu evo-
luţia ei istorică. 
Pentru a înţelege mai bine cât de pronunţată poate fi distanţa între «implicit» şi 
«explicit» se poate lua ca exemplu noţiunea de TULPINĂ, pe care Puşcariu a prelu-
at-o din lingvistica germană şi pe care a încercat să o impună pentru a marca înde-
părtarea de o altă noţiune-problemă, cea de RĂDĂCINĂ, considerată improprie pen-
tru a descrie alcătuirea lingvistică a CUVÂNTULUI. În DR VI (1929–1930), lin-
gvistul publica studiul intitulat Morfonemul şi economia limbei, în care argumenta 
de ce TULPINĂ ar fi un termen mai potrivit decât RĂDĂCINĂ. Argumentul este reluat 
parţial şi în primul volumul al sintezei Limba română (1976, p. 105): 
„Mai potrivit decât terminul de «rădăcină» – din care «creşte» cuvântul – este, dacă 
menţinem totuşi expresia metaforică, cel de tulpină, partea esenţială şi vizibilă, care 
«rămâne» după ce am despoiat copacul de crengile sale, cuvântul de dezinenţe şi ele-
mente derivative. [...] Am putea defini «tulpina» ca un sunet sau un grup de sunete 
constant în simţul unei limbi, care se repetă în toate cuvintele aparţinând aceleiaşi 
familii semantice. [...] tulpina nu e însă numai complexul de sunete, ci acest complex 
împreună cu toate modificările formale care se produc în momentul derivării” (Puşcariu 
1929–1930, p. 217). 
Astfel definită, TULPINA i-a servit lingvistului pentru a problematiza diverse as-
pecte din dinamica fonomorfologică a limbii române. În primul volum al sintezei 
sale, lingvistul recurge cu stăruinţă la noţiune, dar, din când în când, în ciuda vo-
inţei de a abandona RĂDĂCINA, propriul text conservă şi câte un RADICAL12.  
Asemenea oscilaţii sugerează cât de mare e presiunea constructelor consacrate, 
de tip implicit, asupra creaţiilor de tip explicit, ceea ce ne îndeamnă să credem că 
unele din catacrezele ştiinţifice adoptate şi frecvent folosite în comunitatea oameni-
 
11 „În limbile gramaticalizate vorbitorul se mişcă ca pe şine. Ca mecanicul de locomotivă, vorbi-
torul – şi mai ales scriitorul – are să dirijeze numai viteze, să frâneze, să ia cotiturile şi să înţeleagă 
semnele semaforului din gări, unde acarii îi deschid drumul. În cele negramaticalizate, ca a noastră, 
ne mişcăm – când cu automobilul, când cu carul cu boi – pe şosele şi drumuri, pe care trebuie să ni le 
căutăm uneori singuri, în orice caz cotind mereu ca să nu ne ciocnim cu alţii şi ca să evităm hâr-
toapele” (Puşcariu 1976, p. 369). 
12 „Chiar şi sufixul se poate contagia de radicalul cu care se găseşte adesea în unire” (Puşcariu 
1976, p. 106); „dar formaţii hibride, ca de ex. culpaş sau chiar culpeş, în care s-au adăugat sufixe 
populare la un radical savant ar putea fi sacrificate” (Puşcariu 1976, p. 386). 

lor de ştiinţă prevalează asupra propunerilor terminologice „de autor”. În lingvis-
tica românească, noţiunea propusă de Puşcariu nu s-a impus, din moment ce noţiu-
nea curentă este cea de TEMĂ. Cu toate acestea, argumentarea lingvistului este ele-
gantă şi de mare acurateţe conceptuală, dar e configurată după tipar germanic, nu 
romanic, dacă ţinem seama că tulpină este oglinda românească a unor termeni de 
specialitate precum germ. Stamm sau engl. stem. În epocă, o folosire statornică a 
noţiunii propuse de S. Puşcariu o regăsim la unii dintre colaboratorii săi, precum 
Theodor Capidan (1943), a cărui consecvenţă în a-l prefera pe tulpină lui rădăcină 
este însă mai scăzută. Prin contrast, perechea morfonem/morfofonem este prezentă 
astăzi în dicţionarele specializate ale lingviştilor străini şi români (Crystal 2008, 
p. 315; DŞL 2001, p. 328), în ciuda lipsei de eleganţă pe care Puşcariu o semnala în 
urmă cu opt decenii13. Se dovedeşte astfel că, în ştiinţă, inerţia terminologică e un 
indicator de stabilitate a conceptualizărilor. 
Cu toate acestea, nu trebuie creată impresia că omul de ştiinţă nu are libertatea de 
a valorifica în expunere libertăţile limbii şi ale gândirii. Dimpotrivă, studiile contem-
porane asupra condiţiei metaforei în cunoaşterea şi comunicarea ştiinţifică evidenţia-
ză o bogată paletă de constructe imagistice la care oamenii de ştiinţă recurg pentru a 
demonstra, pentru a argumenta o idee sau pentru a caracteriza un fenomen. 
Dacă trecem în plan secund criteriul „autorului” şi al „tradiţiei”, pe baza căruia 
se poate problematiza necesitatea de a face deosebire între metaforele particulare 
şi cele generale, vom observa că, prin actualizarea opoziţiei implicit–explicit, pro-
cesul de convenţionalizare metaforică presupune existenţa a trei grade de metafo-
rizare (Buss–Jost 2002, p. 4): 
a) Metaforele tocite sunt aşa-numitele metafore moarte sau lexicalizate pe care, 
din pricina deprinderii de a le folosi, membrii comunităţilor ştiinţifice nu le mai 
simt ca metafore. Internaţionalizarea este un indicator al tocirii acestor catacreze. 
De exemplu, la baza unor termeni tehnici de uz curent în teoria şi analiza limbii, 
precum organism, mecanism sau radical se află vechi tulpine metaforice: gr. Or-
ganon ‘unealtă’, gr. mekhane ‘dispozitiv, instrument’, lat. radix ‘rădăcină’. Diver-
sele dicţionare explicative şi etimologice ale vocabularelor ştiinţifice (a se vedea, 
de pildă, Elias 2007) arătă cel mai bine cât de mult datorează ştiinţa modernă resur-
selor greco-latine.  
b) Metaforele convenţionale, numite şi metafore slabe, sunt constructe cărora 
membrii diverselor comunităţi ştiinţifice încă le recunosc şi le exploatează valoarea 
metaforică. În cea mai mare parte, acestea sunt metafore „la modă”. De pildă, un 
studiu (Gentner–Grudin 1985, p. 181–192) privind metaforizarea activităţii mentale 
în scrierile de psihologie publicate în „Psychological Review” în decurs de nouă-
zeci de ani a evidenţiat faptul că „modele” de conceptualizare metaforică se schim-
bă în timp. Metaforele descoperite în respectivele scrieri au fost grupate în patru 
 
13 „Cuvântul «morfonem» nu e tocmai frumos, iar scurtarea lui din «morfofonem» mai mult co-
modă decât elegantă. Totuşi, acceptarea acestui neologism, care îmbogăţeşte în mod real terminologia 
noastră, se impune”(Puşcariu 1931, p. 211). 

clase tematice: a) metafore ale vieţuitoarelor (engl. animate-being metaphors), b) 
metafore neurale (engl. neural metaphors), c) metafore spaţiale (engl. spatial me-
taphors) şi d) metafore sistemice (engl. system metaphors). Au fost excluse din 
analiză metaforele goale de tipul „sănătate mentală” (mental health) sau „creştere 
intelectuală” (intelectual growth) şi metaforele idiosincratice, care nu putut fi in-
cluse în vreo clasă. 
Autorii studiului au constatat că în perioada de la finele veacului al XIX-lea şi 
începutul secolului al XX-lea au dominat metaforele vieţuitoarelor şi cele spaţiale. 
Între 1925 şi 1945, pe fondul dezvoltării behaviorismului, cele două tipuri domi-
nante de metaforizare au cunoscut un regres semnificativ, dar a crescut indicele de 
apariţie a metaforelor neurale şi sistemice, pentru ca între 1955 şi 1975 să se con-
state o accelerare a prezenţei metaforelor sistemice şi spaţiale. Mai departe, în inte-
riorul clasei metaforelor sistemice s-a observat o deplasare a interesului specialişti-
lor dinspre metaforele mecaniciste, dominante la răscrucea veacurilor, către meta-
fore sistemice împrumutate din matematică, fizică şi cibernetică. În opinia autori-
lor, schimbările în preferinţa pentru anumite clase metaforice sunt motivate, în pri-
mul rând, de apartenenţa cercetătorilor la o anumită şcoală de gândire ştiinţifică. 
Astfel, creşterea metaforelor neurale s-a datorat influenţei gestaltismului, iar proli-
ferarea metaforelor sistemice şi spaţiale în scrierile din a doua jumătate a secolului 
al XX-lea a fost pusă pe seama emergenţei psihologiei cognitive.  
c) Metaforele vii, numite şi metafore inovatoare sau puternice, sunt metaforele 
care pun deschid noi orizonturi în cercetarea ştiinţifică. Această clasă de metafore 
este cel mai strâns legată de personalitatea creatoare a omului de ştiinţă.  
Cititor atent şi pasionat, Sextil Puşcariu a remarcat potenţialul euristic al analo-
giei pe care Vittore Pisani, reprezentant de seamă al şcolii neolingvistice italiene, a 
dezvoltat-o între organizarea internă a limbii şi stilurile arhitecturii14. Pe fundamen-
tul pus de V. Pisani, E. Coşeriu (1992–1993) va edifica binecunoscuta distincţie 
între arhitectură (limbă istorică) şi structură (limbă funcţională). 
Alţi autori, precum Jean Molino (1979, p. 91–92), valorifică criteriul structural 
pentru a deosebi existenţa a trei tipuri de raporturi analogice ce potenţează metafo-
rele ştiinţifice.  
i) Metaforele calitative presupun existenţa unor corespondenţe între noţiuni pe 
baza unor note considerate asemănătoare. Structura schematică a acestor metafore 
este de tipul [A este B]. Astfel de metafore sunt adesea întrebuinţate de Sextil 
Puşcariu. Reţinem pentru exemplificare metafore de tipul VORBITORUL E UN 
 
14 „Lingvistul italian V. Pisani aseamănă cu drept cuvânt structura internă a unei limbi cu stilurile 
arhitecturii. Dintr-o limbă se poate traduce în alta, înlocuind uneori numai cuvintele, precum de la o 
clădire a Renaşterii se poate trece, prin modificarea ornamentaţiei, la baroc sau rococo. Precum însă 
nu se poate trece de la stilul clasic la cel gotic printr-o simplă modificare de ornamentaţie exterioară, 
fiindcă întreaga clădire e «gândită» altfel, tot astfel redarea unei expresii într-o limbă străină cere de 
multe ori o schimbare a structurii însăşi. Felul cum se exprimă diferitele popoare corespunde unor 
mentalităţi diferite” (Puşcariu 1976, p. 11). 

ARHITECT
15
, VORBITORUL E UN INGINER CONSTRUCTOR
16
, SUNETELE SUNT CĂRŢI 
DE JOC
17
, CUVINTELE SUNT VEŞMINTE
18
, UNITĂTILE LINGVISTICE SUNT CULORI
19
, 
UZUL LINGVISTIC E UN TIRAN
20
. De regulă, astfel de metafore sunt întreţesute în 
producţii imagistice mai ample, după cum vom arăta în cele ce urmează. 
ii) Metaforele relaţionale se dezvoltă prin analogii de raporturi şi relaţii. Numite 
şi metafore filate, aceste metafore sunt „cărămizile” de care se foloseşte constructo-
rul pentru a înălţa edificiul discursiv. Schema acestor metafore este de tipul [A este 
pentru B, ceea ce C este pentru D]. Sextil Puşcariu recurge constant la metafora 
filată. Unul dintre exemplele tipice este corelarea construcţiei de propoziţii cu mo-
bilarea unei locuinţe: 
„Când construiesc o propoziţie e ca şi când aş lua pe cineva de mână şi l-aş duce de 
pe stradă într-o locuinţă. Verbul – elementul esenţial al frazei – e adăpostul pe care i-l 
dau. Pentru ca să se simtă bine, trebuie să-i mobilez casa. Cine ? pe cine ? şi cui sunt 
patul, masa şi scaunul, fără de care o locuire nu se prea poate imagina. Cum ? când ? 
unde ? de ce ? etc. sunt mobilele accesorii: un dulap, o etajeră, o oglindă, un covor, nişte 
perdele etc., toate mai mult sau mai puţin de lux, fără de care putem locui, dar nu ne 
simţim în largul nostru. Între obiectele care alcătuiesc un «interior» sunt unele care nici 
nu se pot numi «mobile» şi cu toate aceste au un rost precis: soba, comutatorul electric, 
soneria, robinetul de la apeduct, cuiul din perete, scara etc. Cu acestea se pot asemăna 
morfemele şi auxiliarele care devin importante în clipa când îndeplinesc o funcţiune: 
când în sobă facem foc, când aprindem lumina electrică, când apăsăm butonul soneriei 
sau învârtim robinetul, când atârnăm un tablou în cuiul din perete, când ne urcăm pe 
scară ca să scoatem o carte din raftul cel mai de sus al bibliotecii. Conjuncţiunile şi 
prepoziţiile se pot asemăna cu sertarele, uşile şi cu ţâţânele în jurul cărora se învârtesc 
uşile” (Puşcariu 1976, p. 143–144). 
 
15 „Vom vedea în capitolul despre «Cugetarea lingvistică» că nu toţi cei ce vorbesc aceeaşi limbă 
îşi clădesc frazele la fel – altminteri nu n-ar fi adevărat dictonul că «stilul e omul» – şi că arhitectura 
frazei diferă chiar la acelaşi individ, după dispoziţia sufletească, după «situaţia» în care se găseşte şi 
după pregătirea ascultătorului de a-l «ghici»” (Puşcariu 1976, p. 79). 
16 „[...] fiecare subiect grăitor e singur un inginer de poduri şi şosele” (Puşcariu 1976, p. 106). 
17 „Nici o limbă nu face însă uz de toate aceste sunete, ci numai de o parte din ele, de obicei nu 
mai multe decât foile unui joc de cărţi. Dar cât de nenumărate sunt posibilităţile de variaţie cu o 
pereche de cărţi!” (Puşcariu 1976, p. 73). 
18 „În limba tradiţională căutăm expresiile cele mai potrivite pentru a ne îmbrăca gândurile” 
(Puşcariu 1976, p. 11); „Când gândul era îmbrăcat într-o formă nouă, expresia figurată era uşor înţe-
leasă, apreciată, primită sau imitată imediat” (Puşcariu 1976, p. 164); „Europenizarea noastră a 
schimbat atât de radical felul nostru de trai şi concepţiile româneşti încât materialul vechi de limbă nu 
mai ajungea ca să îmbrace ideile nouă” (Puşcariu 1976, p. 379). 
19 „Sunt limbi, cum e bunăoară cea bască, în care coloritul onomatopeic are rol fonologic” 
(Puşcariu 1976, p. 97); „Compusele cu asemenea demonstrative se decolorează în curând şi pierd, 
prin banalizare, din pregnanţa lor” (Puşcariu 1976, p. 114); „[...] sunetele, având la traci alt colorit, au 
fost asimilate, în împrumuturi, sunetelor ilirice cele mai apropiate” (Puşcariu 1976, p. 170). 
20 „Uzul este un tiran care pune stavilă pornirilor individuale şi limitează posibilităţile variate de 
expresie la ceea ce a devenit normă pentru colectivitate” (Puşcariu 1976, p. 28). 
Provided by Diacronia.ro for IP 156.146.59.32 (2023-07-14 17:00:42 UTC)
BDD-A13530 © 2015 Editura Scriptor; Editura Argonaut
Recursul  la  metaforă  în  opera  ştiinţifică  a  lui  Sextil  Puşcariu 
 
 
119 
Întrucât lingvistul exploatează constant potenţialul argumentativ al metaforelor 
filate suntem înclinaţi să credem că metaforele relaţionale evidenţiază cel mai bine 
existenţa unor planuri de impact imagistic.  
În primul rând trebuie luat în considerare planul reprezentării. Ţesute în pânza 
imaginilor, raţionamentele se materializează, ceea ce înseamnă că imaginii îi este 
atribuită proprietatea de a reliefa judecata. Planul reprezentării angajează obiectul 
cunoaşterii ştiinţifice. 
În al doilea rând, trebuie ţinut seama de planul interacţiunii cu receptorul. Prin 
mijlocirea metaforei, receptorul pătrunde în lumea de idei şi de cuvinte a emi-
ţătorului. Prin metaforă, întâlnirea dintre protagonişti este supusă unei negocieri. 
Acest plan pune în valoare contractul retoric dintre emiţător şi receptor. 
În sfârşit, trebuie avut în vedere planul textual. În plan textual, metafora asigură 
unitatea şi coerenţa ideatică şi lingvistică a expunerii ştiinţifice şi reflectă tipul de 
segment discursiv la alcătuirea căruia metafora participă. St. Darian (2003) observă 
cu îndreptăţire că în „filmul” unei expuneri ştiinţifice intră, de regulă, secvenţe21 
precum clasificarea, definiţia, experimentul, ilustraţia, ipoteza şi fiecare din aceste 
secvenţe are un specific structural şi lingvistic. 
Bogăţia figurativă a scrisului ştiinţific profesat de Sextil Puşcariu pune în valoare 
solidaritatea dintre cele trei planuri de impact imagistic. Lingvistul nu are doar o 
concepţie modernă despre obiectul cercetării sale, ci şi conştiinţa că se adresează 
unui public modern, care este sau care trebuie cultivat. În consecinţă, sursele ima-
gistice pe care lingvistul le angajează în expunere pentru a materializa obiectul cu-
noaşterii în conştiinţa receptorilor alcătuiesc, în planul textului, un inventar divers: 
astronomie (domeniu configurat prin trei componente: satelit
22
, orbită23 şi centru de 
gravitaţie24), biologie (în special botanică25), cinematografie26, chimie27, croitorie28, 
 
21 Secvenţele sunt redate în ordine alfabetică, nu în ordinea organizărilor textuale. 
22 „Când în loc de scaun zic scaunul, n nu mai e satelitul lui au precedent, ci trece sub stăpânirea 
lui u următor, a doua culme sonoră” (Puşcariu 1976, p. 69). 
23 „Prin extensiunea Imperiului Roman la gurile Dunării, neamul cel mai important din aceste 
regiuni a intrat în orbita unei culturi nouă” (Puşcariu 1976, p. 419). 
24 „Centrele de gravitate fiind diferite şi căile de comunicaţie grele, un contact între grupul de 
nord şi cel de sud nu există de multă vreme” (Puşcariu 1976, p. 228). 
25 „Totuşi n-ar fi exclus ca unele cuvinte păstoreşti ca brânză şi zer sau verbe cu rădăcini atât de 
adânci în limbă, ca a băga, a căror etimologie a rămas obscură, să fie autohtone” (Puşcariu 1976, 
p. 167). 
26 „[...] un film ştiinţific de cinematograf e mai instructiv decât o fotografie sau un desen. Suntem 
atât de deprinşi să constatăm că totul în jurul nostru e devenire, încât, într-o operă literară, gustăm mai 
mult acţiunea decât descrierea, şi înţelegem mai uşor un fenomen când îi urmărim evoluţia. Cercetări-
le de natură istorică corespund unei porniri fireşti şi nu exclud înţelegerea preocupărilor nouă ale lin-
gvisticei moderne, pe care le pot întregi adesea” (Puşcariu 1976, p. 6). 
27 „Logicianul lucrează în laborator, distilând gândirea, spre a o prezenta pură, astfel precum far-
macistul îţi serveşte în sticluţe sau hapuri iodul sau vitamina C; obiectul lingvisticii este, dimpotrivă, 
mai ales gândirea netrecută prin toate retortele sintaxei” (Puşcariu 1976, p. 124). 
28 „Cum limba evoluează necontenit şi rostirea se schimbă, semnele cu care îmbrăcăm această 
limbă se aseamănă cu un costum moştenit de copii de la părinţi, care trebuie ajustat pe talia celor ce-l 
îmbracă” (Puşcariu 1976, p. 96). 

echitaţie29, economie30 şi finanţe31, fizică32, literatură33, medicină (în special anato-
mie
34
 şi patologie35), mitologie36, muzică37, pictură38, sport39, teatru40, tehnică (în 
special construcţii41 şi transporturi), turism42 ş.a.  
S-ar zice că nimic din ceea ce ţine de omenesc nu lipseşte din inventar. Într-ade-
văr, un catalog complet al surselor imagistice pe care învăţatul le-a fructificat în lu-
crările sale ar sublinia dimensiunea enciclopedică a imaginarului ştiinţific indivi-
 
29 „Cel ce a făcut în viaţă călărie ştie că dacă un cal se opreşte în faţa unui obstacol nu e de vină 
calul, ci călăreţul. [...] Ca acel fluid misterios care se revarsă de la călăreţ asupra calului, aşa se 
transmite de la vorbitor la ascultător şi dispoziţia sufletească pentru înţelegerea cutărei metafore sau 
expresii neobişnuite” (Puşcariu 1976, p. 119). 
30 „Ca pe piaţa de mărfuri, există şi cu privire la pătrunderea cuvintelor nouă în limbă o cerere şi 
o ofertă” (Puşcariu 1976, p. 205). 
31 „Aceste cuvinte cu o întrebuinţare zilnică multiplă sunt «banii buni» ai limbii, ele formează 
stocul de aur care ridică «valuta»” (Puşcariu 1976, p. 182). 
32 „Precum fierul atras de un magnet devine el însuşi un magnet pentru altă bucată de fier ajunsă 
în apropierea lui, astfel dacii romanizaţi au devenit propagatorii romanismului între seminţiile dacice 
ce mai păstrau limba lui Decebal şi se întorceau acum din nou în ţara din care romanii făcuseră pe 
părinţii lor să se retragă dincolo de hotarele Imperiului” (Puşcariu 1976, p. 344). 
33 „Discuţia [despre neologism – nota n.] e binevenită, întrucât deşteaptă în cercuri largi un interes 
nescăzut pentru limbă; ea e în acelaşi timp inutilă, căci neologismul care n-are drept de cetăţenie se 
elimină de la sine. Ce e val ca valul trece...” (Puşcariu 1976, p. 392). 
34 „Limba română de azi e însăşi limba latină, la anul 1939, cu modificările ivite în cursul veacu-
rilor, precum pielea de pe corpul nostru este tot pielea cu care ne-am născut, cu aceeaşi coloare şi cu 
aceleaşi semne şi aluniţe ca şi în pruncie, deşi toate celulele ei s-au împrospătat în curgerea timpului” 
(Puşcariu 1976, p. 174). 
35 „[...] aşa cum bolile contagioase se răspândesc, în afară de voinţa noastră, într-un anumit timp şi 
pe un anumit spaţiu, asupra unei colectivităţi, tot astfel o rostire nouă, condiţionată de anumiţi factori 
fiziologici, molipseşte pe cei ce vorbesc o limbă sau un dialect” (Puşcariu 1976, p. 4). 
36 „Nu avem, fireşte, pretenţia să deschidem căi largi în acest labirint. Am vrea numai să găsim un 
fir al Ariadnei, făcând distincţie între diferitele feluri de cuvinte onomatopeice” (Puşcariu 1976, 
p. 97). 
37 „Fonologia este ştiinţa care studiază fonemul, spre deosebire de fonetică, care se ocupă de su-
netul emis de organul nostru fonator. Ceea ce pentru un pianist e tehnica, e pentru un lingvist fone-
tica; fonologia se poate asemăna cu interpretarea unei bucăţi muzicale” (Puşcariu 1976, p. 75). 
38 „A susţine că brevilocvenţa, adică expresia-schiţă, s-a născut prin scurtare din expresia-desen 
este tot atât de greşit ca a ne închipui că pictorul face schiţele sale ştergând cu guma umbriturile 
dintr-un desen” (Puşcariu 1976, p. 123). 
39 „Aceste mişcări nu se fac însă numai pentru sunetele iniţiale, ci pentru toate sunetele cuvântu-
lui, a căror articulaţie poate fi pregătită dinainte, întrucât mişcările care pregătesc diferitele sunete nu 
se stânjenesc unele pe altele. Imaginea din acest film se aseamănă cu ceea ce observăm la un grup de 
alergători când aşteaptă semnalul de plecare: îi vedem cu toţi muşchii într-o supremă încordare, nu 
numai pentru întâiul salt, ci pentru cursa întreagă” (Puşcariu 1976, p. 67). 
40 Sextil Puşcariu foloseşte ocazional o sintagmă cu originea în lumea teatrului, a juca un rol. 
Vezi Puşcariu 1976, p. 59, 106, 141, 275, 309. 
41 „Când zic: Cânele latră, nu muşcă, am ridicat oarecum în faţa ascultătorului meu doi pereţi, 
marcând două compartimente în care îl conduc. Când zic însă: Cânele care latră nu muşcă, am prins 
cei doi pereţi unul de altul cu un fel de scoabă. Care face, printr-o raportare la cele precedente, din 
două, un singur compartiment” (Puşcariu 1976, p. 115). 
42 „Ghidul cu care cetitorii acestui volum au făcut călătoria circulară n-a ţinut să le dea numai ex-
plicaţiile învăţate de la alţii, ci a încercat să prezinte lucrurile aşa cum ele i s-au lămurit lui, printr-o 
lungă şi necurmată meditare asupra lor” (Puşcariu 1976, p. 12). 

dual şi fundamentul antropologic al metaforelor fructificate cu diverse funcţii de 
Sextil Puşcariu. 
iii) Metaforele tematice, numite şi metafore radicale (engl. root-metaphors) sau 
arhetipuri, sunt constructele cu organizarea cea mai complexă. Ele implică corelări 
ample, sistematic organizate şi susceptibile de a servi drept cadru de referinţă. 
Funcţia lor euristică este pusă în lumină de existenţa unor câmpuri metaforice. Ti-
parul schematic al acestor ansambluri metaforice este [X pentru Y], în care X şi Y 
sunt domeniile tematice corelate.  
Jean Molino (1979, p. 94) consideră că metaforele tematice sunt de trei feluri:  
a) cu tematică preluată direct din experienţa umană (teme antropomorfice, şti-
inţifice, culturale);  
b) cu tematică binară, care evidenţiază puncte de vedere antitetice asupra rea-
lului (constant–schimbător; complex–simplu, reducţionist–holistic, continuu–dis-
continuu, empiric–formal); 
c) cu tematică formală, care dirijează preferinţa pentru legi exprimate sub forme 
particulare (principiul simplităţii, al constanţei şi al conservării, al extremelor, al 
imposibilităţii).  
Metaforele tematice probează că expunerea ştiinţifică se întemeiază pe configu-
rarea unui sistem ierarhic de imagini. Pe de o parte, metaforele calitative pot parti-
cipa la închegarea metaforelor relaţionale, iar acestea din urmă pot contribui la dez-
voltarea constelaţiilor tematice.  
Existenţa unui sistem ierarhic de imagini poate fi dovedită invocându-se şi crite-
riul distribuţiei (Darian 2003, p. 97), în acord cu care se disting trei feluri de meta-
fore ştiinţifice: metafore izolate, metafore concatenate (engl. cluster) şi metafore 
recurente. Dacă izolarea nu este un criteriu forte pentru a evalua existenţa ierarhi-
zărilor de imagini, concatenarea şi recurenţa ne pot ajuta să observăm statornicia 
corelaţiilor prin care se dezvoltă câmpurile metaforice ale sistemului imagistic. 
Dacă ne întrebăm care sunt metaforele tematice dominante în sinteza lui Sextil 
Puşcariu, putem intui un răspuns urmărind cu atenţie cuprinsul lucrării. Numărul 
mare de substantive „verbale” – abatere, colonizare, contaminare, convieţuire, cu-
cerire, evacuare, exemplificare, generalizare, grupare, interpretare, întrebuinţare, 
organizare, pătrundere, răspândire, repetare, rusticizare, schimbare, traducere, 
uzare – ale căror baze sunt verbe de acţiune, indiferent că este vorba despre acţiuni 
derulate în plan fizic sau despre operaţii şi procese mentale, oferă un indiciu preţi-
os: toate privesc sau sunt puse în legătură cu limba şi cu activitatea de cercetare a 
limbii. Aşadar, una din conceptualizările tematice fundamentale este, în volumul 
lui Sextil Puşcariu, metafora LIMBA ESTE MIŞCARE.  
Această conceptualizare puternică şi cuprinzătoare rezumă o ideologie ştiinţifică 
întreţinută vreme de aproape două veacuri de generaţii de filologi şi lingvişti fasci-
naţi de curgerea care animă existenţa limbilor istorice. Într-un fel sau altul, toate 
celelalte metafore tematice prezente în lucrarea lui Sextil Puşcariu sunt infuzate de 
această conceptualizare.  

Mişcarea limbii nu se confundă cu observarea şi descrierea ei, fapt subliniat cu 
tărie de savant:  
„Observarea atentă a limbii, care e la temelia oricărei descoperiri, nu trebuie să se 
mărginească la urmărirea dinamică a fenomenelor în prefacerea lor, ci trebuie să le vadă 
şi static, prin contrastele ce le prezintă” (Puşcariu 1976, p. 6). 
Pentru a măsura forţa de difuziune a conceptualizării care, din punctul nostru de 
vedere, se află în centrul sistemului de imagini ce colorează discursul ştiinţific, 
considerăm oportună o trecere în revistă a funcţiilor pe care le îndeplinesc metafo-
rele în cunoaşterea şi comunicare ştiinţifică. 
Psihologul american Robert R. Hoffman (1980, p. 393–423) consideră că meta-
fora are rol activ şi creator în ştiinţă. „Metafora” – scrie R. R. Hoffman – „ajută 
cercetarea ştiinţifică atât sub aspect educativ, cât şi pedagogic”. Funcţiilor explica-
tivă şi ilustrativă li se adaugă multiple roluri euristice:  
„[...] o metaforă poate indica noi direcţii, noi demonstraţii şi noi experimente atât în 
privinţa testării de ipoteze cât şi a operaţiunii adiacente de clasificare. O metaforă poate 
indica noi constructe şi noţiuni teoretice sau le poate reinterpreta pe cele deja existente. 
O metaforă poate indica noi corelaţii structurale sau asemănări între constructele teore-
tice, adică noi categorii de constructe şi proprietăţi [...]. Metafora poate indica noi relaţii 
funcţionale care ar putea fi formalizate matematic. [...] În raport cu o teorie sau o ipo-
teză concurentă, o metaforă poate arăta că descrierea literală poate fi greşită [...]” 
(Hoffman 1980, p. 411). 
Tabloul funcţiilor metaforei în cunoaşterea şi comunicarea ştiinţifică este creio-
nat în tonuri asemănătoare de lingvişti. Realizând un tabel sinoptic al funcţiilor pe 
care le are metafora în diverse genuri de discurs
43
, Andrew Goatly (1997, p. 300) 
notează că în textele de popularizare a ştiinţei se manifestă următoarele funcţii: 1) 
ideologică, 2) explicativă/modelatoare, 3) de reconceptualizare, 4) argumentativă/ 
analogică, 5) textuală/structurantă şi 6) informativă/de memorare/ de evidenţiere.  
Urmând o clasificare mai precisă (Pulaczewska 1999, p. 66), dezvoltată prin ra-
portare la domeniul fizicii, se poate realiza o mai bună individualizare a funcţiilor 
metaforei ştiinţifice: 
1) funcţie conceptual-teoretică: metafora materializează abstracţiunile ştiinţifice 
şi structurează modelele conceptuale şi teoretice; ea redimensionează noţiunile şi 
legitimează teoriile; 
2) funcţie metateoretică: articulează şi organizează perspectiva cercetătorului 
asupra obiectului cunoaşterii; 
3) funcţie denominativă: prin metaforă se dezvoltă desemnări ale noţiunilor; 
4) funcţie educativă: pentru neiniţiaţi, metafora înlesneşte achiziţiile conceptuale; 
5) funcţie stilistică sau retorică: metafora plasticizează exprimarea; 
6) funcţie sociologică: metafora evidenţiază apartenenţa unui cercetător la o 
anumită comunitate ştiinţifică şi favorizează mobilizarea resurselor necesare pentru 
dezvoltarea anumitor direcţii de cercetare instituţională. 
 
43 Conversaţie, texte de popularizare a ştiinţei, publicitate tipărită în reviste, proză şi poezie modernă. 

Acest mănunchi de funcţii trebuie corelat cu planurile de impact imagistic des-
crise anterior, deoarece ele semnalează dacă metafora participă la problematizarea 
identităţii obiectului cunoaşterii, dacă prin mijlocirea ei se negociază distanţa reto-
rică faţă de viziunea altui om de ştiinţă sau faţă altă categorie de receptori şi dacă ia 
parte la formularea de definiţii, ipoteze, exemplificări şi argumente prin care se în-
cheagă expunerea ştiinţifică. 
Prin natura lor complexă, metaforele tematice pot acţiona în toate cele trei pla-
nuri de impact imagistic, actualizând în chip diferenţiat funcţiile de la un plan la 
altul. Merită, deci, să analizăm care este specificul funcţional al metaforei tematice 
în fiecare plan de impact imagistic. 
Sextil Puşcariu recurge frecvent la metafora tematică a CĂLĂTORIEI. Ea este una 
din matricele imagistice ale sintezei Limba română. În prefaţa lucrării, intitulată 
„Prezentare”, metafora CĂLĂTORIEI se manifestă în planul interacţiunii cu recepto-
rul. După ce introduce corespondenţa carte–oraş prin recurs la schema metaforei 
relaţionale (capitolele sunt pentru carte ceea ce cartierele sunt pentru oraş), savan-
tul introduce tema CĂLĂTORIEI DE ORIENTARE, al cărei scenariu este de bună sea-
mă familiar: lingvistul este ghidul turistic, cititorul este turistul, cartea este marele 
oraş, capitolele ei sunt cartierele, dar, pentru a cunoaşte specificul oraşului, adică 
ideile despre limbă cuprinse în carte, turistul are nevoie de hărţi, de hărţile ALR. 
Ghidul „ar fi bucuros dacă drumul făcut împreună ar deştepta în cetitor dorinţa să 
se întoarcă în muzeele văzute în treacăt, să se documenteze mai bine din colecţiile 
cuprinse în volumele viitoare” (Puşcariu 1976, p. 12). Aşadar, prin tema CĂLĂTO-
RIEI DE ORIENTARE se stabileşte cu cititorul pactul de lectură, i se aduc la cunoş-
tinţă structura lucrării şi aşteptările autorului, îi este dezvăluită metodologia de lu-
cru şi este invitat să mai vină şi altă dată în „oraş”. În acest context, prin împletirea 
funcţiei sociologice cu funcţia stilistică se stipulează condiţiile contractului retoric 
dintre autor şi cititor. Ghidul politicos şi binevoitor deţine competenţa, autoritatea 
şi mijloacele de a-l îndruma pe turist prin oraş. La rândul său, cititorul are dorinţa, 
energia şi resursele necesare pentru a vizita cele mai importante monumente ale 
oraşului. Călătoria este, deci, în beneficiul turistului. 
Problematizarea raportului limbă–gândire prin apel la imagistica CĂLĂTORIEI 
ţine de planul reprezentării şi este încifrată în strălucirile unei frumoase bijuterii 
conceptuale. Cristalizată încă din prefaţă44, ideea că limba şi gândirea se luminează 
reciproc îndrumându-se una pe cealaltă este adunată într-o pagină de mare distinc-
ţie intelectuală: 
„Cele dintâi limbi pe care istoria ni le-a păstrat apar bogate şi cu construcţii grama-
ticale complicate; din cele mai vechi timpuri cuvintele în împerecherea lor nu sunt numai 
 
44 „Limba nu e – şi acest lucru se recunoaşte din ce în ce mai mult – numai un servitor al gândirii, ci 
şi un stăpân al ei. Dacă e adevărat că omul vorbeşte aşa cum cugetă, nu e mai puţin adevărat că omul 
cugetă după cum s-au deprins să vorbească înaintaşii lui. În limba tradiţională căutăm expresiile cele mai 
potrivite pentru a ne îmbrăca gândurile, dar această limbă moştenită, cu anumite clişee şi asociaţii 
constante, îndreaptă gândurile noastre pe căile pe care s-au mişcat şi cugetele înaintaşilor noştri, stabilind 
o legătură trainică între fiii acestui neam, o  forma mentis naţională” (Puşcariu 1976, p. 11). 

nişte căi drepte, pe care gândurile să poată călători de la om la om, ci ne apar adesea ca 
drumuri şerpuite, cu legături multiple între ele, pe marginea cărora cresc flori parfumate şi 
boschete tăinuite, în care gândul să se poată ascunde la nevoie. Moştenind de la părinţi 
aceste căi bătătorite de generaţii întregi, noi nu umblăm cu gândurile noastre pe ele pasivi, 
ci fiecare subiect grăitor e singur un inginer de poduri şi şosele, contribuind la întreţinerea 
şi lărgirea lor şi găsind poteci nouă de legătură între cele vechi. Nu există trecător, oricât 
de umil, care să nu fi lăsat în trecere o urmă pe aceste căi, nu e minte gânditoare şi inimă 
simţitoare care să nu fi contribuit la sporirea limbii” (Puşcariu 1976, p. 106–107). 
Limba este un spaţiu intim şi familiar al gândirii. Întovărăşindu-se cu gândurile 
sale, omul călătoreşte pe drumurile vechi ale limbii păstrate din moşi-strămoşi, 
străbătând necunoscutul şi tăind noi poteci care să-i deschidă vederea spre căile din 
vechime. Fiecare trecător lasă urma gândurilor sale pe acest palimpsest nevăzut, iar 
drumurile nu sunt niciodată aceleaşi pentru toţi drumeţii.  
Metafora fundamentală, LIMBA ESTE MIŞCARE, este, în acest fragment, deplină. 
Dacă limba este o mişcare a gândirii, nu e mai puţin adevărat că GÂNDIREA ESTE O 
MIŞCARE ÎN ŞI PRIN LIMBĂ. Probatoriul acestei contemplări a fiinţei limbii îl aflăm 
în începutul capitolului al IV-lea, Trecutul, din partea a doua a lucrării, Limbă şi 
naţiune, în care S. Puşcariu (1976, p. 317–319) examinează cuvintele care în limba 
română „însemnează” „a se mişca dintr-un loc în altul” şi concluzionează că „eflo-
rescenţa frazeologică neobişnuită” reflectă continuitatea traiului în matca spaţiului 
etnogenetic. În contextul amintit, dominanta funcţională a imagisticii călătoriei este 
conceptual-teoretică.  
Prin prelucrarea atentă a ţesăturii imagistice a CĂLĂTORIEI se asigură stabilita-
tea şi convergenţa exemplificărilor în întreg edificiul expozitiv. Fibrele particulare 
ale ilustrărilor sunt întreţesute în imaginea călătoriei. Complexul imagistic devine 
sfera în care sunt cuprinse toate cazurile individuale:  
„Se spune de obicei despre cuvinte că ele călătoresc. Expresia aceasta figurată poate 
fi înţeleasă în două feluri: sau oamenii călătoresc şi duc cu ei cuvintele dintr-un loc 
într-altul; sau oamenii stau pe loc şi transmit prin comunicaţie cuvintele – şi, în general, 
orice inovaţie de limbă – de la om la om” (Puşcariu, 1976, p. 207). 
Cu alte cuvinte, ţesătura imagistică alcătuieşte un cadru argumentativ vast, un 
fir al Ariadnei care călăuzeşte observarea şi interpretarea proceselor lingvistice.  
Tot în partea a doua a sintezei, la sfârşitul capitolului despre rolul factorului so-
cial în evoluţia unei limbi, S. Puşcariu trasează distincţia între limbile gramaticali-
zate şi cele negramaticalizate. Limbile gramaticalizate, afirmă învăţatul (1976, 
p. 369), sunt limbi disciplinate, ordonate, standardizate. Limbile negramaticalizate 
sunt limbi anarhice, plastice şi bogate în nuanţe individuale. Pentru a legitima dis-
tincţia, autorul preferă să fructifice imagistica elocventă a CĂLĂTORIEI CU UN MIJ-
LOC DE TRANSPORT
45
 în locul recursului la exemple. Prin această tehnică se face o 
 
45 „În limbile gramaticalizate vorbitorul se mişcă ca pe şine. Ca mecanicul de locomotivă, vorbi-
torul – şi mai ales scriitorul – are să dirijeze numai viteze, să frâneze, să ia cotiturile şi să înţeleagă 
semnele semaforului din gări, unde acarii îi deschid drumul. În cele negramaticalizate, ca a noastră, 

însemnată economie discursivă şi cognitivă. Nefiind o miză importantă pusă în joc, 
lingvistul renunţă la efortul de a valida distincţia prin apel la definiţii, exemple şi 
analiză comparativă, iar cititorul este dirijat să accepte ca indubitabilă distincţia tra-
sată de autor. În acest context, împletirea funcţiei conceptual-teoretice cu funcţia 
stilistică are evident scop persuasiv. Forţa imaginii proiectează în plan secund ab-
senţa demonstraţiei care ar fi validat distincţia conceptuală. Prin potenţarea imagi-
nii, expunerea rămâne unitară, concisă şi percutantă. Deşi ar trebui să ţină de planul 
reprezentării, aşa cum ar fi de aşteptat, imagistica ţine de planul structurării textului 
(se închide un capitol).  
De altfel, tehnica de a închide şi deschide demonstraţii şi argumentări prin inter-
mediul unor metafore tematice sau relaţionale este marca de identitate retorică a 
lucrării lui Sextil Puşcariu.  
În capitolul intitulat Organizaţia limbii este valorificat cadrul imagistic al BIBLI-
OTECII. Capitolul despre cugetarea lingvistică are la bază constatarea că procesul de 
comunicare verbală este ca o EMISIUNE RADIOFONICĂ. Aceste ţesături imagistice 
structurează prezentarea şi au valoare euristică. Impactul lor se manifestă deopo-
trivă în planul reprezentării cunoaşterii, în planul interacţiunii cu receptorul şi în 
plan textual. Dar lingvistul nu recurge doar la metafore relaţionale şi tematice pro-
prii. El valorifică şi zestrea imagistică a înaintaşilor. De la M. Brèal, Puşcariu preia 
cadrul imagistic al PLASEI DE FIRE DE PE LENTILA ASTRONOMULUI (Puşcariu 1976, 
p. 15, 136), indicând şi originea literară a acestei imagini al cărei părinte este scri-
itorul Anatole France. De la J. Gilliéron este împrumutat cadrul metaforic al 
BOLILOR cuvintelor (Puşcariu 1976, p. 194, 196, 204). Urmându-l pe L. Spitzer, 
savantul român actualizează în propriul text metafora mitologică46. Unele dintre 
cadrele imagistice preluate de la alţi autori au, în ştiinţele limbii, o forţă ideologică 
atât de puternică încât imaginea devine „sinonimă” cu (re)numele savantului care a 
întrebuinţat-o euristic:  
„Din toate aceste trăsături caracteristice se poate desluşi sistemul fonetic al limbii 
române. Acest sistem formează un tot închegat. Când printr-o inovaţiune se produce o 
perturbare, suferă sistemul întreg şi de obicei dezechilibrul iscat trebuie refăcut printr-o 
compensaţie oarecare. La jocul de şah pot lua figurile partenerului meu, fără ca sistemul 
să se altereze. Tot astfel pot amuţi anumite sunete şi pot «cădea» anumite terminaţiuni, 
fără ca înţelegerea unui grai să fie tulburată. Când însă luarea unei figuri poate avea ca 
urmare prăbuşirea întregului sistem clădit în jurul ei, atunci nu mai poate ajuta decât 
«compensaţia» pe care o poate aduce pionul schimbat în regină” (Puşcariu 1976, p. 17). 
Îl citim pe Sextil Puşcariu şi îl întrezărim pe Ferdinand de Saussure. Aceste 
imagini în filigran sprijină constatarea că în expunerea ştiinţifică prestigiul savan-
tului este unul din catalizatorii care grăbesc procesul de expansiune metaforică a 
 
ne mişcăm – când cu automobilul, când cu carul cu boi – pe şosele şi drumuri, pe care trebuie să ni le 
căutăm uneori singuri, în orice caz cotind mereu ca să nu ne ciocnim cu alţii şi ca să evităm hâr-
toapele” (Puşcariu 1976, p. 369). 
46 „Căci, ca să întrebuinţez o imagine a lui L. Spitzer, cuvintele nu au un călcâi al lui Ahile, un 
singur loc vulnerabil, ci cad, ca Sf. Sebastian, răpuse de sute de săgeţi” (Puşcariu 1976, p. 203). 

unui anumit construct imagistic. Nu credem că ne îndepărtăm foarte mult de reali-
tate dacă afirmăm că pionierii ştiinţei şi creatorii de şcoală dovedesc, prin activita-
tea lor, că istoria ştiinţei este scrisă de învingători. 

THE USE OF METAPHOR IN SEXTIL PUŞCARIU’S SCIENTIFIC WORK 
(Abstract) 
 
The paper examines the use of metaphor in Sextil Puşcariu’s major scientific work, Limba 
română. Privire generală [The Romanian Language. An Overview]. The analysis is focused on the 
typology and the functions of the scientific metaphor with special interest in the figurative language 
in the realm of linguistics. The description highlights Puşcariu’s rich repertoire of extended metaphors 
(A is to B what C is to D) as well as his complex use of root-metaphors such as LANGUAGE IS MOTION 
that underlie and motivate the prominence of networks like the JOURNEY scenario. Last but not least, 
the study traces both the metaphorical loans and the original metaphors that infuse the scientific 
discourse authored by the Romanian linguist. 

